Nacionālā Savienība "Taisnīgums"

Nacionālā Savienība "Taisnīgums" (NST, iepriekš Helsinki-86 un Nacionālā Spēka Savienība) ir galēji labēja Latvijas nacionālistu politiskā partija, kas sevi uzskatīja par Latvijas cilvēktiesību aizstāvības grupas Helsinki-86 pēcteci.

 Vēsture 

 Nacionālā Spēka Savienība 
1997. gadā uz sabiedriskās organizācijas CTAG "Helsinki-86" bāzes, paralēli tai, tika izveidota tāda paša nosaukuma politiskā partija, kuru 1998. gada 2. janvārī reģistrēja Tieslietu ministrijā. Par partijas pirmo priekšsēdētāju kļuva Heinis Lāma. Partija "Helsinki-86" ar vājiem rezultātiem piedalījās 7. Saeimas vēlēšanās.

2003. gada 17. septembrī partijas Helsinki-86 "1. kongresā" tika ievēlēta jauna tās vadība un izveidota partija ar nosaukumu "Nacionālā Spēka Savienība" (NSS). Par partijas vadītājiem kļuva priekšsēdētājs Aigars Prūsis un līdzpriekšsēdētājs Viktors Birze.

NSS startēja 2005. gada Liepājas domes vēlēšanās, bet ieguva tikai 2% balsu. 2005. gadā par Nacionālās Spēka Savienības biedru kļuva Kanādas rokgrupas RAHOWA ģitārists Džons Latvis (Jon Latvis). 2005. gada 19. decembrī tika nodibināta NSS 1. Rīgas grupa, kas pēc gada pārtapa par nodaļu.

2006. gada maijā partija sāka sarunas ar partiju "Tēvzemes savienība" par kopēja saraksta veidošanu dalībai 9. Saeimas vēlēšanās, aicinot šai koalīcijai pievienoties arī citas nacionālās partijas, it īpaši Pensionāru un senioru partiju, taču beigās katra partija vēlēšanās tomēr piedalījās ar atsevišķu sarakstu. 9. Saeimas NSS priekšvēlēšanu programmā bija ietverti solījumi atjaunot nāvessodu, kā arī ieviest krimināllikumā pantu par homoseksuālisma praktizēšanu. 2006. gadā par partijas priekšsēdētāju kļuva Viktors Birze, kurš to vadīja līdz 2008. gadam.

Latviešu leģionāru atceres dienā 2007. gada 16. martā NSS kopā ar nacionālistisko organizāciju Klubs 415 rīkoja gājienu no Okupācijas muzeja līdz Brīvības piemineklim.

NSS kļuva plašāk pazīstama ar 16. marta Latviešu leģiona piemiņas dienas piemiņas pasākumu organizēšanu, protestiem pret seksuālo minoritāšu aktivitātēm, kā arī mēģinājumiem reabilitēt holokaustā apsūdzēto latviešu lidotāju Herbertu Cukuru. Politisko partiju likumdošanas reformas gaitā NSS neiesniedza pieteikumu pārreģistrācijai un tika izslēgta no politisko partiju reģistra 2008. gada 29. maijā. Daļa tās biedru iestājās partijā "Tēvzemes savienība", kas dažviet minēta kā apvienošanās.

 Nacionālā Savienība "Taisnīgums" 
2000. gada 15. novembrī tika reģistrēta centriski nacionālistiskā Latvijas Nākotnes partija, kuras dibināšanas kongress gan bija noticis jau 12. jūnijā. Par tās priekšsēdētāju ievēlēja kultūrvēsturnieku Romānu Pussaru. Partijā darbojās arī Saeimas deputāts Oskars Grīgs un bijušais Ģenerālprokuratūras Totalitārā režīma noziegumu izmeklēšanas nodaļas virsprokurors Uldis Strēlis. Partija 2001. gada pašvaldību vēlēšanās startēja vāji, Rīgā ierindojoties pēdējā vietā. No 2002. gada augusta līdz 2013. gada maijam partiju vadīja Artis Kumsārs. Politisko partiju reģistrā LNP parādījās 2008. gadā.

2014. gada 10. septembrī LNP pārdēvēja par Nacionālo Savienību "Taisnīgums" (NST) un par priekšsēdētāju atkal kļuva V. Birze. Par vienu no tās biedriem kļuva atvaļinātais virsnieks un Ģenerāļa Pētera Radziņa biedrības valdes priekšsēdētājs Agris Purviņš. Partijas darbības publiskā sadaļa vairāku gadu garumā iezīmējās ar protesta akcijām pret imigrantiem un viesstrādniekiem. 2024. gada maijā partija ziņoja, ka tās rindās ir 295 biedri.

 Pēctecība Helsinki-86 
NSS sevi pasniedza kā īstenu Helsinki-86 mantinieci, jo partijā darbojās Helsinki-86 dibinātājs Raimonds Bitenieks. Taču Helsinki-86 un NSS programmas būtiski atšķīrās. Helsinki-86 cīnījās par cilvēktiesībām, arī par mazākuma tiesībām (pat aizstāvot domu par mazākumtautību skolām, lai novērstu asimilāciju). NSS savukārt iestājās pret jebkuru multinacionālu politiku.

 Vēlēšanu statistika 

 NSS rezultāti 
GadsVēlēšanasNodotās balsisProcenti balsuDeputātu vietas2005Pašvaldību vēlēšanasLiepāja — 400Liepāja — 2,01%-20069. Saeimas vēlēšanas11720,13%-

 NST rezultāti 

 Saeimas vēlēšanas 
GadsVēlēšanasRezultāti (%)DeputātiPiezīmes2022.14. Saeimas vēlēšanasnepiedalījās

 Pašvaldību vēlēšanas 
GadsVēlēšanasRezultāti (%)DeputātiPiezīmes2001.2001. gada Rīgas domes vēlēšanas0,22%Kā Latvijas Nākotnes partija2017.2017. gada Latvijas pašvaldību vēlēšanasLiepājā – 3,18%2020.2020. gada Rīgas domes vēlēšanas0,232025.2025. gada Rīgas domes vēlēšanas0,36Apvienības "Tauta. Zeme. Valstiskums." sastāvā kopā ar partiju Pašcieņa

 NSS pazīstamākie biedri 
 Viktors Birze, NSS priekšsēdētājs, uzņēmējs
 Aigars Prūsis, NSS Liepājas nodaļas vadītājs
 Kristaps Kaupe, IT speciālists, vienas no savulaik populārākajām Latvijas tīmekļa žurnālu sistēmām Blogiem.lv autors
 Raimonds Bitenieks, NSS pārstāvis Minsterē (Vācija), CTAG "Helsinki 86" līdzdibinātājs
 Edgars Dambītis, Atmodas laika aktīvists, viens no redzamākajiem CTAG "Helsinki 86" aktīvistiem Rīgā
 Andris Priediņš, NSS Valdes loceklis, uzņēmējs
 Modris Ozoliņš, NSS sociālais koordinators Liepājas rajonā, A/S "Liepājas metalurgs" Vides laboratorijas vadītājs ()

 Atsauces 

 Ārējās saites 
 Partijas mājaslapa 

Kategorija:Latvijas politiskās partijas
Kategorija:Latviešu nacionālistiskās partijas